Document ID: 32010D0363

ROZHODNUTIE KOMISIE
z 28. júna 2010
o uznaní Alžírska v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti
[oznámené pod číslom K(2010) 4226]
(2010/363/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
so zreteľom na list cyperských orgánov z 13. mája 2005, ktorým žiadajú uznanie Alžírska s cieľom uznávať osvedčenia o spôsobilosti vydané touto krajinou,
keďže:
(1)
Členské štáty sa môžu rozhodnúť schváliť osvedčenia spôsobilosti námorníkov vydané tretími krajinami za predpokladu, že Komisia príslušnú tretiu krajinu uznala za krajinu, ktorá zabezpečuje súlad s požiadavkami medzinárodného Dohovoru o normách prípravy, osvedčovania a o hliadkovaní námorníkov, 1978, v znení zmien a doplnení (dohovor STCW) (2).
(2)
Na žiadosť cyperských orgánov Komisia posúdila alžírske systémy vzdelávania, prípravy a osvedčovania s cieľom overiť, či táto krajina spĺňa požiadavky dohovoru STCW a či boli prijaté vhodné opatrenia na zabránenie podvodom pri osvedčovaní. Toto posúdenie sa opieralo o výsledky zisťovacej kontroly, ktorú v septembri 2006 vykonali odborníci z Európskej námornej bezpečnostnej agentúry.
(3)
Keď sa počas posudzovania zistili nedostatky, pokiaľ ide o súlad s dohovorom STCW, alžírske orgány vo väčšine prípadov poskytli Komisii požadované relevantné informácie a dôkazy o implementácii vhodných a dostatočných nápravných opatrení.
(4)
Zostávajúce nedostatky v súvislosti s prípravou a postupom osvedčovania námorníkov sa prevažne týkajú chýbajúcich osobitných právnych ustanovení v oblasti použitia simulátorov a výslovného súladu medzi označením alžírskych osvedčení o spôsobilosti a niektorými požiadavkami dohovoru STCW na prípravu a súvisiaceho kódexu. Alžírske orgány boli preto vyzvané na vykonanie nápravných opatrení v tejto veci. Tieto nedostatky však neoprávňujú na spochybňovanie celkovej úrovne súladu alžírskych systémov s dohovorom STCW, pokiaľ ide o vzdelávanie, prípravu a osvedčovanie spôsobilosti námorníkov.
(5)
Výsledky posúdenia súladu a hodnotenie informácií poskytnutých alžírskymi orgánmi preukázali, že Alžírsko spĺňa relevantné požiadavky dohovoru STCW, pričom krajina prijala vhodné opatrenia na zabránenie podvodom pri osvedčovaní, a preto by ju mala Únia uznať.
(6)
Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
PRIJALA TOTO ROZHODNUTIE:
Článok 1
Alžírsko sa uznáva v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti vydávané touto krajinou.
Článok 2
Toto rozhodnutie je určené členským štátom.
Článok 3
Toto rozhodnutie nadobúda účinnosť od dátumu jeho oznámenia členským štátom.
V Bruseli 28. júna 2010

Labels: 12
8
18
9